FI Euroopan unionin virallinen lehti C 77/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu muutoshakemuksen julkaiseminen

(2015/C 77/11)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

MUUTOSHAKEMUS

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

9 ARTIKLASSA TARKOITETTU MUUTOSHAKEMUS

”SALSICCIA DI CALABRIA”

EY-nro: IT-PDO-0217-1568–19.10.2011

SMM ( ) SAN ( X )

1. Eritelmän kohdat, joita muutos koskee

—

☐

—

☒

—

☐

—

☒

—

☒

—

☐

—

☒

—

☐

—

☐

2. Muutoksen tyyppi

—

☐

—

☒

—

☐

—

☐

3. Muutokset

Tuotteen kuvaus

— Mainitaan, että Salsiccia di Calabria voi olla myös hevosenkengän eli U:n muotoinen lenkki. Koska tämä muoto on perinteisesti ollut tuottajien keskuudessa hyvin yleinen, sen puuttuminen nykyisestä eritelmästä on selvä virhe, joka voidaan korjata pyydetyllä muutoksella. Lisäksi mainitaan, että Salsiccia di Calabriaa voidaan valmistaa vähintään 40 cm pitkän ketjun muotoisena.

— Selitetään tarkemmin, mitä mausteita Salsiccia di Calabrian valmistuksessa käytetään.

Alkuperätodisteet

— Päivitetään eritelmässä niitä menettelyjä, joiden mukaisesti tuottajien on esitettävä tuotteen alkuperätodisteet asetuksen (EU) N:o 1151/2012 mukaisesti.

Tuotantomenetelmä

— Esitetään selkeämpi ja yksilöidympi selvitys rotua sekä teurastusikää ja -painoa koskevista vaatimuksista; valmistuksessa sallittuihin rotuihin lisätään musta maatiaisrotu Apulo-Calabrese, jonka jalostusrekisteri on laadittu kyseisen, Apulian ja Calabrian alueella historiallisesti esiintyneen maatiaisrotukannan ominaisuuksien perusteella. Valmistuksessa sallittuihin rotuihin lisätään Duroc, koska sitä esiintyy sikojen alkuperäalueella yleisesti. Lisäksi mainitaan rodut, joiden käyttö valmistuksessa on ehdottomasti kielletty, koska ne eivät ole yhdenmukaisia salamien valmistuksessa käytettävien painavien sikojen kanssa.

— Sikojen tunnistamisessa on mahdollista käyttää nykyisessä eritelmässä mainitun merkinnän ohella myös sikojen reiteen tehtävää tatuointia, jossa on niiden syntymätilan tunnistekoodi.

— Täsmennetään eläinten ravinnon proteiinipitoisuutta koskevaa vaatimusta.

— Täsmennetään, mitä tarkoitetaan ”liemiruokinnalla”.

— Täsmennetään valmistusaineiden luetteloa ja korjataan nykyisessä eritelmässä oleva ilmeinen virhe kohdassa ”paprika niihin sovellettavan voimassa olevan lainsäädännön mukaisesti”. Ilmaisun ”paprika” jälkeen on selvästi jäänyt pois maininta muista valmistus- ja lisäaineista ”niihin sovellettavan voimassa olevan lainsäädännön mukaisesti”. Muutoksen yhteydessä määritellään tarkemmin, että ”paprikalla” tarkoitetaan ”maustepaprikaa/punapaprikaa”, jotka molemmat kuuluvat sukuun Capsicum L. Luettelo niistä luonnonmukaisista valmistusaineista, joita ei mainita nykyisessä eritelmässä, vastaa alkuperäalueella käytettyjä perinteisiä valmistusmenetelmiä.

— Esitetään luettelo sallituista lisäaineista. Lisäaineiden avulla voidaan välttää tuotteelle haitallisten mikrobien lisääntyminen, edistää tuotteelle ominaista hidasta kypsymistä ja suojata Salsiccia di Calabrian ominaispiirteitä ei-toivottujen käymisprosessien aiheuttamilta muutoksilta.

— Otetaan käyttöön mahdollisuus käyttää Salsiccia di Calabrian valmistuksessa reisilihaa ja määritellään eri ruhonosien käyttöä koskevat vähimmäis- ja enimmäismäärät. Nämä muutokset parantavat tuotteen määrittelyä niin, että se vastaa paremmin alkuperäalueella sovellettavia käytäntöjä. Muutosten perusteella on sallittua käyttää kalliimpia ruhonosia (reisiliha), minkä lisäksi tuotantoeritelmässä jo mainittuja vaatimuksia tarkennetaan.

— Lihaseoksessa käytettävän silavan vähimmäismäärää pienennetään, jotta voidaan vähentää tuotteen kaloripitoisuutta.

— Määrätään, että silloin kun Salsiccia di Calabria on tarkoitettu saatettavaksi kulutukseen ainoastaan viipaloituna, se voi olla suoran sylinterin muotoinen ja syötävään kollageenikuoreen pakattu. Näiden määräysten avulla voidaan parantaa tuotteen viipalointiprosessia ja pienentää siitä johtuvaa hävikkiä.

— Täsmennetään, että perinteisen valmistusmenetelmän mukainen vähimmäiskypsytysaika on 30 vuorokautta.

Merkinnät

— Otetaan käyttöön tuotemerkki ”Salsiccia di Calabria SMM”.

— Otetaan käyttöön mahdollisuus merkitä etikettiin ilmaisut ”piccante”, ”dolce” tai ”bianca”, jotka osoittavat, onko valmistuksessa käytetty maustepaprikaa tai paprikasosetta.

— Mainitaan, että tuote voidaan saattaa kulutukseen tyhjiö- tai suojakaasupakkauksessa, kokonaisena tai viipaloituna. Näitä seikkoja ei mainita nykyisessä eritelmässä, mutta ne ovat tarpeen, jotta tuotteen aistinvaraiset ominaisuudet voidaan turvata myös hankinta- ja kulutustottumusten kehittyessä.

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (3)

”SALSICCIA DI CALABRIA”

EY-nro: IT-PDO-0217-1568–19.10.2011

SMM ( ) SAN ( X )

1. Nimi

”Salsiccia di Calabria”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

”Salsiccia di Calabria” valmistetaan huolellisesti sekoitetusta seoksesta, jossa on vähintään 50 prosenttia lapalihaa, enintään 15 prosenttia reisilihaa ja/tai enintään 50 prosenttia kylkilihaa sekä silavaa ja luontaisia aromiaineita (suolaa, mustapippuria kokonaisena ja jauhettuna, tulista ja mietoa maustepaprikaa/punapaprikaa (suku Capsicum L.) jauhettuna ja/tai soseena, viiniä, mausteita ja luontaisia aromiaineita). Seoksessa on oltava silavaa 6–20 prosenttia lihakiloa kohti. Valmistuksessa ei saa käyttää jäädytettyä lihaa.

Makkaraseos pakataan siansuoleen, joka täyttämisen jälkeen kierretään käsin tyypilliseksi 40–80 cm pitkäksi makkaraketjuksi tai sidotaan tyypilliseksi U-lenkiksi. Kypsytysaika on vähintään 30 vuorokautta. Vain silloin kun tuote on tarkoitus saattaa kulutukseen viipaloituna tyhjiö- tai suojakaasupakkauksessa, makkaraseos voidaan pakata syötävään kollageenisuoleen ja valmistaa 40–80 cm pitkiä suoran sylinterin muotoisia makkaroita.

Leikkauspinta on keskikarkea, rasva on siinä tasaisesti jakautunut ja väri on luonnollisen tai kirkkaan punainen makkaraseoksessa käytettyjen aineiden mukaan. Tuoksu on enemmän tai vähemmän intensiivisen luonnollinen, maku on tasapainoinen tai voimakkaampi (tulinen).

3.3 Raaka-aineet (ainoastaan jalostetut tuotteet)

Salsiccia di Calabrian valmistuksessa on käytettävä Calabrian alueella kasvatettujen sikojen lihaa.

Karjujen ja emakoiden käyttö on kielletty.

Sikojen geneettisten ominaisuuksien tulee vastata painavan italialaisen sian ominaisuuksia, jotka saadaan käyttämällä suurikokoisten perinteisten rotujen eläimiä, eli mm. seuraavia:

— Apulo-Calabrese;

— Italian kantakirjaan merkittyjen Large White- ja Landrace Italiana -rotujen eläimet tai näihin rotuihin kuuluvien karjujen jälkeläiset;

— Italian kantakirjaan merkittyyn Duroc Italiana -rotuun kuuluvien karjujen jälkeläiset;

— Myös muihin rotuihin kuuluvien karjujen tai hybridikarjujen jälkeläiset sallitaan riippumatta siitä, ovatko ne syntyneet Italiassa vai ulkomailla, mikäli ne ovat peräisin valinta- tai risteytysohjelmista, joiden tarkoitus ei ole ristiriidassa Italian kantakirjajärjestelmän painavien sikojen tuotantoon liittyvien tavoitteiden kanssa.

Sen sijaan seuraavien käyttö on nimenomaisesti kielletty:

— ominaisuuksiltaan edellä mainituista sioista täysin poikkeavat siat ja erityisesti sellaiset, joilla on stressille altistava geeni;

— rotuihin Landrace Belga, Hampshire, Pietrain ja Spot kuuluvat puhdasrotuiset siat.

Sikojen teuraspainon on oltava keskimäärin vähintään 140 kg.

3.4 Rehu (ainoastaan eläinperäiset tuotteet)

Sikojen ruokinnassa on käytettävä sekarehua, josta vähintään puolet on ohraa, härkäpapua, maissia, tammenterhoja ja kahvihernettä.

Ruokinnassa ei saa käyttää maniokkia eikä perunoita eikä sivutuotteita, jotka saattaisivat antaa lihaan ja rasvaan ei-toivottuja makuja tai hajuja.

Liemiruokinta on kielletty, jotta lihasta tulisi tiiviimpää. Liemiruokinnalla tarkoitetaan maidonjalostuksen sivutuotteiden käyttöä.

Ainakin kahden kuukauden ajan ennen teurastusta ravinnossa on korostettava proteiinin osuutta; sitä on oltava vähintään 12 prosenttia.

Rehun on oltava peräisin maantieteelliseltä tuotantoalueelta, jos sitä vain on markkinoilla saatavana.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Sikojen kasvatuksen ja teurastuksen, lihojen valinnan, hienontamisen ja sekoittamisen sekä makkaran täyttämisen, sitomisen ja kypsyttämisen on tapahduttava Calabrian alueella.

3.6 Viipaloimista, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Suojatun alkuperänimityksen ”Salsiccia di Calabria” nimi ja välittömästi sen jälkeen maininta ”suojattu alkuperänimitys” on merkittävä etikettiin selkein lähtemättömin kirjaimin, jotka erottuvat selvästi muista tuotteeseen tai annospakkaukseen kiinnitetyssä etiketissä olevista merkinnöistä.

Etiketissä on oltava seuraavanlainen tuotemerkki: ”Salsiccia di Calabria DOP”.

Etiketissä voi olla myös maininta ”piccante” tai ”dolce”, jos Salsiccia di Calabrian valmistuksessa on käytetty tulista tai mietoa maustepaprikaa/punapaprikaa (suku Capsicum L.), tai maininta ”bianca”, jos minkäänlaista paprikaa ei ole käytetty.

4. Maantieteellisen alueen tarkka rajaus

Salsiccia di Calabrian valmistuksen on tapahduttava Calabrian alueella sijaitsevalla perinteisellä tuotantoalueella.

5. Yhteys maantieteelliseen alueeseen

5.1 Maantieteellisen alueen erityisyys

Maantieteellinen tuotantoalue sijaitsee Italian eteläosassa, missä ilmasto on lämpimänlauhkea ja niukat sateet tulevat pääasiassa talvella. Pinnanmuodostukselle ovat ominaisia kukkulat ja vuoret, ja koska kyseessä on niemimaa, siihen kuuluu yli 800 km pitkä Tyrrhenan- ja Joonianmereen rajoittuva rannikko. Meren, kukkuloiden ja vuorten yhdistelmä synnyttää Välimeren alueelle tyypilliset ilmasto-olot.

Suotuisten ilmasto-olojen lisäksi paikalliset tuottajat ovat aikojen saatossa hioneet taitojaan makkaraseoksen valmistuksessa tarvittavien ruhonosien valinnassa ja työstämisessä sekä makkaran sitomisessa perinteisiksi ketjuiksi ja lenkeiksi. Lisäksi tällä maantieteellisellä alueella on vakiintunut tapa käyttää mausteita ja luontaisia aromiaineita sianlihajalosteissa.

5.2 Tuotteen erityisyys

Salsiccia di Calabria on tyypillinen kalabrialainen ilmakuivattu lihajaloste. Se on tyypillisesti U:n muotoinen lenkki tai ketjumakkara. Tuotteen tyypillisiä ominaisuuksia ovat sekä muoto että makkaraseoksen koostumus. Salsiccia di Calabrian valmistuksessa käytetään sianlihaa, joka on peräisin lavasta, reidestä ja/tai kyljestä, sekä silavaa. Ainekset sekoitetaan keskenään määrätyssä suhteessa yhdessä luontaisten aromiaineiden kanssa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Salsiccia di Calabrian ominaisuudet muodostuvat ympäristöolojen sekä luonnollisten ja inhimillisten tekijöiden yhteisvaikutuksesta.

Salsiccia di Calabrian tuotanto ja jalostus tapahtuu alueella, jolle on ominaista Etelä-Italialle tyypillinen ilmasto, jossa sateita saadaan niukasti pääasiassa talviaikaan, ja maantieteellinen pinnanmuodostus, jolle ominaiset tietynlaiset ilmavirrat ja lämpötilanvaihtelut edistävät ihanteellisten olosuhteiden ylläpitämistä kypsytystiloissa.

Salsiccia di Calabrian valmistuksessa on huomattavan tärkeää myös tuottajien taito, joka liittyy makkaraseoksen valmistuksessa käytettävien ruhonosien valintaan sekä lihan, rasvan ja tyypillisten perinteisten kalabrialaisten mausteiden sekoittamiseen. Kun nämä valmistusaineet yhdistetään perinteisten paikallisten menetelmien mukaisesti, saadaan hyvin tasainen seos, joka suoleen pakattuna ja kypsytettynä määrittää valmiin tuotteen aistinvaraiset ominaisuudet.

Valmistustapa, jossa makkarat muotoillaan perinteisen lenkin tai ketjun muotoon, liittyy Salsiccia di Calabrian perinteiseen valmistustapaan ja kuuluu niin ikään tuotteen ominaispiirteisiin.

Raaka-aineiden, tuotteen ja nimen muodostama kokonaisuus on tiiviisti sidoksissa yksilöidyn maantieteellisen alueen sosioekonomiseen kehitykseen ja määrittää siihen liittyvät perinteet ja paikalliset käytänteet. Erityisen merkille pantavaa on se, että raaka-aineena käytetään painavia sikoja, joilla on italialaisten rotujen ominaispiirteet ja joiden ruokinnassa käytetään kyseiselle alueelle tyypillisiä kasvikunnan tuotteita. Salsiccia di Calabrialla on näin ollen tiiviit siteet yksilöityyn maantieteelliseen alueeseen sen ilmaston, sikojen ravinnon ja inhimillisten tekijöiden vuoksi.

Eritelmän julkaisutiedot

(Asetuksen (EY) N:o 510/2006 (4) 5 artiklan 7 kohta)

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP IGP” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Korvattu asetuksella (EU) N:o 1151/2012.

(4) Katso alaviite 3.